LP’s verklaar: ŉ Pelsjas, sokkies en Johnnie WalkerArgieffoto: Kopano Tlape, GCIS Egte volstruisleer-notaboekomslae, gratis kaartjies na jazzkonserte en sokkerwedstryde, bottels whiskey en wyn, dasse, sokkies, selfone, woonstelle en huise, grond, aandele en direkteurskap van maatskappye is van die geskenke en sakebelange wat verskyn op 2016 se register vir sakebelange. Die sluitingsdatum vir LP’s, om hul belange te verklaar, was einde Augustus maar is na 21 September verleng, nadat 55 LP’s nie betyds hul inligting ingehandig het nie. Daar was egter steeds 14 LP’s wat ook nie by die uitsteldatum gehou het nie. Pres. Jacob Zuma se naam verskyn nie in die register nie. Adj.pres. Cyril Ramaphosa, Maite Nkoana-Mashabane, minister van internasionale betrekkinge en samewerking en Malusi Gigaba, minister van binnelandse sake, is van die LP’s wat die meeste geskenke ontvang het. Volgens die register besit Ramaphosa aandele en finansiële belange ter waarde van meer as R130 miljoen, is hy direkteur van verskeie maatskappye, besit hy verskeie eiendomme in Johannesburg en Kaapstad en is hy ŉ trustee van minstens vier trusts. Nkoana-Mashabane besit twee eiendomme en het verskeie geskenke, waaronder ŉ pelsjas ter waarde van R3 000, ontvang tydens ŉ hoflikheidsbesoek van ŉ ambassadeur. Gigaba het wyn, sokkies, serpe, dasse en boeke persent gekry. Hy het ook ŉ bottel 12 jaar Johnnie Walker Black Label ter waarde van meer as R4 000 gekry by ŉ ambassade in Pretoria. Faith Muthambi, minister van kommunikasie, het by drie geleenthede wedstrydkaartjies gekry van Orlando Pirates. Mmusi Maimane, leier van die DA, besit twee eiendomme in Roodepoort en het verskeie geskenke gekry, waaronder skilderye ter waarde van onderskeidelik R10 000 en R6 000 en ŉ Fabiani-pak, hemp en das, ter waarde van R6 000. Julius Malema, leier van die EFF, het aangedui hy het “niks om te verklaar nie”, behalwe sy belange in familie- en beleggingstrusts wat glo geen voordeel het nie.